钦定古今图书集成/理学汇编/学行典/第087卷 > 《学古斋铭》朱熹
## 钦定古今图书集成/理学汇编/学行典/第087卷 > 《学古斋铭》朱熹

“相古先民，学以为己。今也不然，为人而已。”为己之学，
先诚其身。君臣之义，父子之仁。聚辨居行，无怠无忽。
至足之馀，泽及万物。为人之学，煜然春华，诵数是力。
纂组是夸，结驷怀金。煌煌炜炜。世俗之荣，君子之鄙。
维是二者，其端则微。眇绵弗察，胡越其归。卓哉周侯，
克承先志。日新此斋，以迪来裔。此斋何有？有图有书。
厥裔伊何？衣冠进趋。夜思昼行，咨询谋度。绝今不为，
惟古是学。先难后获，匪亟匪徐。我其铭之，以警厥初。